Amb la intenció de generar un model urbà basat en l'eficiència energètica, l'Ajuntament de Barcelona, a través de la Tinència d'Hàbitat Urbà, impulsa actualment el Programa d'illes autosuficients, que pretén que en la construcció i rehabilitació d'edificis o illes hi tinguin un paper central la producció autònoma de recursos energètics, el verd urbà, els sistemes de calefacció sostenibles i conjunts, el reciclatge d'aigua, l'ús de vehicles elèctrics i altres mesures encaminades a aconseguir l'eficiència esmentada.
És per això que l'Ajuntament ha convocat un concurs de projectes per a les dues primeres illes autosuficients:
N'és una la delimitada per l'avinguda de Rio de Janeiro, pel passeig de Valldaura i pel carrer d'Argullós, al barri de la Prosperitat, al districte de Nou Barris.
Es tracta d'una parcel·la triangular de 12.633 metres quadrats, de propietat municipal.
L'altra illa és la delimitada pels carrers de Cristóbal de Moura, Marroc, Puigcerdà i Josep Pla, al barri del Besòs i el Maresme del districte de Sant Martí.
És una illa de 12.000 metres quadrats, que segueix la trama de Cerdà, i on hi conviuen la propietat pública i la privada.
En casos d'edificis o illes de titularitat totalment privada les actuacions rauran més aviat a posar en valor els paràmetres energètics i de serveis desitjables.
Les finalitats genèriques que s'han esmentat abans es materialitzaran en les actuacions concretes següents:
Respecte de l'energia, es tendirà al balanç zero mitjançant la generació in situ d'energia de fonts renovables (solar, eòlica, geotèrmica, de biomassa, etc.).
Això s'haurà de complementar amb l'ús de materials, sistemes i tecnologies que permetin l'aprofitament òptim dels recursos naturals: sistemes passius de control tèrmic, aïllants, proteccions solars, materials produïts de manera no contaminant i que siguin reciclables, sistemes de gestió intel·ligent dels equips, funcionament en xarxa amb altres edificis, control del cicle complet de l'aigua (tant pluvial com freàtica com dels recursos locals, i aprofitament de les aigües grises), models millorats de gestió de la recollida selectiva i el reciclatge de residus.
A les illes autosuficients es fomentarà la presència de verd mitjançant microhorts urbans i cobertes vegetals.
Seran construccions preparades per al subministrament d'energia a vehicles elèctrics.
Més enllà de les actuacions concretes en els edificis i en el teixit urbà, es preveu que el Programa d'illes autosuficients comporti canvis en la gestió i en la governança, a fi d'aglutinar els esforços dels diversos agents implicats: així, s'impulsaran els acords de col·laboració amb entitats científiques i de recerca, de la ciutat i d'arreu, per fer de Barcelona el laboratori de proves de noves tecnologies i solucions; també es buscarà la concertació amb la resta d'administracions perquè la transició als nous models de disseny i de gestió dels edificis i les xarxes es faci de manera ràpida i eficaç; es requerirà la col·laboració d'empreses gestores de serveis urbans i de companyies de materials, constructores i promotores, per assolir l'excel·lència en els processos constructius i fer que incorporin les novetats sorgides als seus propis procediments; i, finalment, es fomentarà la participació de les associacions veïnals i de les organitzacions ciutadanes en el debat i l'avaluació dels models que es vagin implantant.